РЕГЛАМЕНТ (ЕС)№ 811/2014 НА СЪВЕТА
от 25 юли 2014 година
за изменение на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215 от него,
като взе предвид Решение 2014/145/ОВППС на Съвета от 17 март 2014 г. относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (1),
като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
като има предвид, че:
(1)
Регламент (ЕС) № 269/2014 на Съвета (2) привежда в действие определени, предвидени в Решение 2014/145/ОВППС мерки и предвижда замразяването на финансови средства и икономически ресурси на физически лица, които са отговорни за, оказват активна подкрепа или осъществяват действия или политики, подкопаващи или застрашаващи териториалната цялост, суверенитета и независимостта на Украйна, или стабилността или сигурността в Украйна, или възпрепятстващи работата на международните организации в Украйна, както и на свързани с тях физически или юридически лица, образувания или органи; юридически лица, образувания или органи, които подкрепят материално или финансово действия, подкопаващи или застрашаващи териториалната цялост, суверенитета и независимостта на Украйна; или юридически лица, образувания или органи в Крим или Севастопол, чиято собственост е прехвърлена в нарушение на украинското законодателство, или юридически лица, образувания или органи, които са извлекли ползи от такова прехвърляне.
(2)
На 22 юли 2014 г. Съветът взе решение да разшири обхвата на ограничителните мерки, за да ги насочи към физически лица или образувания, които активно осигуряват материална или финансова подкрепа на вземащите решения лица в Русия, отговорни за присъединяването на Крим или за дестабилизирането на Източна Украйна, или които извличат ползи от тези вземащи решения лица.
(3)
На 25 юли 2014 година Съветът прие Решение 2014/499/ОВППС (3), което изменя Решение 2014/145/ОВППС и в което се предвиждат изменени критерии за включване в списъка, за да се позволи включването в списъка на физически лица или образувания, които активно осигуряват материална или финансова подкрепа на вземащите решения лица в Русия, отговорни за присъединяването на Крим или за дестабилизирането на Източна Украйна, или които извличат ползи от такива вземащи решения лица.
(4)
Настоящата мярка попада в приложното поле на Договора и следователно за нейното прилагане е необходим нормативен акт на равнището на Съюза, по-специално с цел осигуряване на еднаквото ѝ прилагане във всички държави членки.
(5)
Поради това Регламент (ЕС) № 269/2014 следва да бъде съответно изменен.
(6)
За да се гарантира ефективността на мерките, предвидени в настоящия регламент, той следва да влезе в сила незабавно,
ПРИЕ НАСТОЯЩИЯ РЕГЛАМЕНТ:
Член 1
Член 3, параграф 1 от Регламент (ЕС) № 269/2014 се заменя със следното:
„1. Приложение I включва:
а)
физически лица, които са отговорни за, активно подкрепят или осъществяват действия или политики, подкопаващи или застрашаващи териториалната цялост, суверенитета и независимостта на Украйна или стабилността или сигурността в Украйна, или възпрепятстващи работата на международните организации в Украйна, както и свързани с тях физически или юридически лица, образувания или органи;
б)
юридически лица, образувания или органи, които подкрепят материално или финансово действия, подкопаващи или застрашаващи териториалната цялост, суверенитета и независимостта на Украйна;
в)
юридически лица, образувания или органи в Крим или Севастопол, чиято собственост е прехвърлена в нарушение на украинското законодателство, или юридически лица, образувания или органи, които са се възползвали от такова прехвърляне; или
г)
физически или юридически лица, образувания или органи, които активно осигуряват материална или финансова подкрепа на вземащите решения лица в Русия, отговорни за присъединяването на Крим и Севастопол или за дестабилизирането на Източна Украйна, или които извличат ползи от тези вземащи решения лица.“
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 25 юли 2014 година.